b'\n_START_ARTICLE_\nKUD Izvor\n_START_SECTION_\nKratka biografija dru\xc5\xa1tva\n_START_PARAGRAPH_\nKulturno umjetni\xc4\x8dko dru\xc5\xa1tvo "IZVOR" osnovano je 1978. godine. "Izvor" je izvorno dru\xc5\xa1tvo i osnovano je s ciljem gajenja izvorne pjesme i plesa Rakovice, a tako\xc4\x91er i \xc5\xa1ire rakovi\xc4\x8dke okolice. Svojim djelovanjem \xc5\xbeeli izvu\xc4\x87i iz zaborava i obnoviti folklorne vrijednosti ovoga kraja._NEWLINE_Iako mlado i novoosnovano, dru\xc5\xa1tvo je imalo zapa\xc5\xbeene nastupe na lokalnom nivou kao i \xc5\xa1ire (Vinkova\xc4\x8dke jeseni, u Italiji u mjestima Stradela i Castel San Giovani )._NEWLINE_U prolje\xc4\x87e 1995. dru\xc5\xa1tvo do\xc5\xbeivljava svoj novi procvat u Prognani\xc4\x8dkom naselju Gaza. "Izvor" opet sna\xc5\xbeno te\xc4\x8de i snagom svoje pjesme napaja rakovi\xc4\x8dko-dre\xc5\xbeni\xc4\x8dku prognani\xc4\x8dku \xc4\x8deljad. Upravo ta pjesma, izvorska, melem je rani nanijetoj i okrepljenje du\xc5\xa1i prognani\xc4\x8dkoj. Dru\xc5\xa1tvo nastupa i daje prigodne programe za prognanike u naselju Gaza, u Zagrebu, Bjelolasici kao i za rakovi\xc4\x8dke branitelje du\xc5\xbe boji\xc5\xa1nice Tounj-Josipdol-Ogulin._NEWLINE_U ratnim stradanjima uni\xc5\xa1tene su izvorske vrijednosti ovog dru\xc5\xa1tva: no\xc5\xa1nje, odje\xc4\x87a, obu\xc4\x87a, instrumenti i zapisi su oplja\xc4\x8dkani, oteti ili spaljeni, ali dru\xc5\xa1tvo ponovo izvire iz pepela i ponovo stvara ovo \xc5\xa1to sada ima; no\xc5\xa1nje starinske, siroma\xc5\xa1ne, ali na\xc5\xa1e._NEWLINE_Dru\xc5\xa1tvo sada okuplja tridesetak aktivnih \xc4\x8dlanova. Svoj program rada objedinjuje djelovanjem kroz 4 sekcije: plesnu, pjeva\xc4\x8dku, tambura\xc5\xa1ku i literarnu. Nastupa na svim lokalnim manifestacijama te \xc5\xbeupanijskim smotrama. Predsjednica dru\xc5\xa1tva je prof. Jelena Sveti\xc4\x87, a umjetni\xc4\x8dki voditelj prof. Petar Hodak.\n_START_SECTION_\nNaziv pjesama i plesova - obi\xc4\x8daja\n_START_PARAGRAPH_\nOvo je splet tipi\xc4\x8dnih napjeva koji se pjevaju u Rakovici i \xc5\xa1iroj okolici u dvostihu. Svaki stih je u desetercu. Sadr\xc5\xbeaj dvostiha je uvijek ljubav prema selu, mjestu, djevojci ili momku. Napjevi se pjevaju prigodom obi\xc4\x8daja, obiteljskih svetkovina i crkvenih blagdana. Najpoznatije je Bo\xc5\xbei\xc4\x87no Malo kolo uz pripjev "Ej, alaj rano moja". Rado je pjevan napjev na Oj (ojka\xc4\x8da), zatim Iz sredine (stiha), pa Pod korak, napjev uz pripjev Hej, hej, hej ili Zvjezdice Danice. Od pjesama poznate su: Moj nevene, Pjevaj mi pjevaj sokole, Preko kapele, Gorom jezde ki\xc4\x87eni svatovi i dr._NEWLINE_Sve su to pjesme du\xc5\xbeeg sadr\xc5\xbeaja i ljubavnih motiva, naj\xc4\x8de\xc5\xa1\xc4\x87e sjetnog, baladnog ugo\xc4\x91aja. Igre i kola ovog podru\xc4\x8dja su tipi\xc4\x8dni za dinarsko podru\xc4\x8dje. Obi\xc4\x8dno su to nijema kola bez pratnje (Li\xc4\x8dko kolo), kolo uz pjesmu (Malo kolo, Igrali se konji vrani), kola uz pratnju tamburice samice, kozarice, a u novije vrijeme tambura\xc5\xa1kog sastava (Povrati, Sremica, Svira\xc4\x8dki).\n_START_SECTION_\nOpis no\xc5\xa1nje\n_START_PARAGRAPH_\nIzgled no\xc5\xa1nje \xc4\x8dlanova KUD-a "Izvor" datira uglavnom iz vremena od prije stotinjak godina, vremena na prijelazu iz 19. u 20. stolje\xc4\x87e. To je uglavnom radna ljetna poljodjelna odje\xc4\x87a satkana od laneno konopljenog profinjenog prediva ru\xc4\x8dne izrade na ku\xc4\x87nom tkala\xc4\x8dkom stanu, zvanom krosna. Kasnije je ova izrada oplemenjena pamu\xc4\x8dnim predivom da se dobije finije i mek\xc5\xa1e tkano platno koje je u vodi izbjeljivano radi meko\xc4\x87e i bjeline._NEWLINE_\xc5\xbdenska no\xc5\xa1nja: ko\xc5\xa1uljica, potko\xc5\xa1ulja, ko\xc5\xa1ulja i zaslon, na nogama crne vunene \xc4\x8darape i opanci. Ova no\xc5\xa1nja za sve\xc4\x8dane prigode oboga\xc4\x87ena je \xc5\xa1tofanim prslucima (crvene, zelene, plave boje) i \xc5\xa1toganim maramama. Za sve\xc4\x8dane prilike starije \xc5\xbeene nose satkane ili spletene torbice._NEWLINE_Mu\xc5\xa1ka no\xc5\xa1nja: bijela platnena ko\xc5\xa1ulja i ga\xc4\x87e, na nogama bijele vunene \xc4\x8darape i opanci. Za sve\xc4\x8dane prigode ovu na\xc5\xa1nju dopunjava li\xc4\x8dka kapa (crven kapa) s du\xc5\xbeim resama, je\xc4\x8derma (prsluk ) od tamnoplavog ili crnog \xc5\xa1tofa te \xc4\x87emer (od prave ko\xc5\xbee) oko pasa koji su nosili "gazde", odnosno vi\xc4\x91eniji momci.'